SET บ่ายลุ้นยืนเหนือ 1,400 จุดชี้ 10 หุ้นได้ 2 ปัจจัยเด่นหนุน
SETบ่ายลุ้นยืนเหนือ 1400 จุดแนะกลุ่มหุ้นที่กำไรไตรมาส 1/59 ออกมาดี อย่าง CPF IRPC BEAUTY GLOBAL SAWAD SCC และ 2) กลุ่มหุ้นที่ได้รับผลดีจากดอกเบี้ยต่ำ SAWAD MTLS KTC DIF CPNRF
16 พ.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (16 พ.ค.) ยืนแดนบวกเช่นเดียวกับตลาดภูมิภาคส่วนใหญ่หลังราคาน้ำมันดิบเช้านี้ขึ้นเข้าใกล้แนวต้าน 49-50 เหรียญฯ/บาร์เรล รวมทั้งได้แรงหนุน GDP ไทยงวด Q1/59 โตดีเกินคาด ดันดัชนีขึ้นไปแรง แต่เกิดแรงขายทำกำไรทำให้ลดช่วงบวก บ่ายนี้คงยืนบวกได้ต่อ แต่อาจมีแรงขายออกมาอีก ให้แนวต้าน 1,404-1,408 จุด
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นเอเชียส่วนใหญ่ หลังจากที่ราคาน้ำมันดิบเช้านี้ปรับตัวขึ้นไปเข้าใกล้แนวต้านสำคัญที่ 49-50 เหรียญฯ/บาร์เรล พร้อมแนะนำให้ติดตามข้อมูลเศรษฐกิจสหรัฐฯ ที่จะมีผลต่อการปรับขึ้นดอกเบี้ยของธนาคารกลางสหรัฐฯ (เฟด)
ขณะที่ปัจจัยในประเทศได้รับแรงหนุนจากตัวเลข GDP งวดไตรมาส 1/59 ของไทยที่ออกมาดีกว่าคาด โดยเติบโต 3.2% มากกว่าตลาดฯคาดไว้โต 2.8% แต่บ้านเราเผชิญแรงขายทำกำไรออกมา ทำให้ดัชนีที่ขึ้นไปแรงกว่า 10 จุดต้นภาคเช้าลดช่วงบวกลงก่อนปิดตลาด
แนวโน้มการลงทุนในช่วงบ่ายนี้ ดัชนีฯคงจะยืนในแดนบวกได้ต่อ แต่ระหว่างเทรดให้ระวังแรงขายทำกำไร พร้อมให้แนวต้านไว้ที่ 1,404-1,408 จุด
 
บล.ธนชาต ระบุในบทวิเคราะห์ (16 พ.ค.) ว่าGDP ไตรมาส 1/59 ขยายตัว +3.2%เทียบช่วงเดียวกันของปีก่อน ดีกว่าที่คาดการณ์ไว้ หนุนกลุ่มหุ้นขนาดใหญ่ในกลุ่มพลังงาน ธนาคาร และ SET ปรับสูงขึ้นเหนือ 1,400 จุด ตั้งแต่เปิดตลาด และมีโอกาสที่ SET จะปิดเหนือ 1,400 จุด วันนี้ จะทำให้ความเสี่ยงในการ “พักฐาน” ไปที่ 1,360-1,380 จุด ลดลง และแนะนำ “ซื้อ” 1) กลุ่มหุ้นที่กำไรไตรมาส 1/59 ออกมาดี อย่าง CPF IRPC BEAUTY GLOBAL SAWAD SCC และ 2) กลุ่มหุ้นที่ได้รับผลดีจากดอกเบี้ยต่ำ SAWAD MTLS KTC DIF CPNRF
การนำเข้าที่ลดลง ขณะที่ภาคการท่องเที่ยวที่เติบโตแข็งแกร่งส่งผลให้ดุลบัญชีเดินสะพัดเกินดุลมากถึง US$1.6 หมื่นล้านในช่วง 1Q16 เป็นปัจจัยหนุนการเติบโตเศรษฐกิจในไตรมารส 1/59 +3.2% ดีกว่าที่คาดการณ์ไว้ ขณะที่การบริโภคภาคเอกชนค่อยๆ ฟื้นตัว +2.3%เทียบช่วงเดียวกันของปีก่อน, และการลงทุนภาคเอกชน +2.1%เทียบช่วงเดียวกันของปีก่อนการลงทุนภาครัฐฯ ยังเติบโตสูง 12.4%เทียบช่วงเดียวกันของปีก่อน ทั้งๆ ที่ฐานสูงในปีก่อน
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า 
JAS    มูลค่าการซื้อขาย 1,372.66 ล้านบาท ปิดที่   4.58 บาท เพิ่มขึ้น 0.10 บาท
IVL    มูลค่าการซื้อขาย 1,335.56 ล้านบาท ปิดที่  30.75 บาท ลดลง  1.50 บาท
AOT    มูลค่าการซื้อขาย 1,160.41 ล้านบาท ปิดที่ 392.00 บาท ลดลง  4.00 บาท
BDMS   มูลค่าการซื้อขาย 1,074.30 ล้านบาท ปิดที่  23.20 บาท ลดลง  0.60 บาท
CPALL  มูลค่าการซื้อขาย   835.27 ล้านบาท ปิดที่  48.25 บาท เพิ่มขึ้น 0.25 บาท